《卜算子慢》
清代·朱祖谋

炉烟候暖，帘雨戒寒，倦极拥衾无寐。酒力初销，更听撼林惊吹。

引霜天、断角催人起。换向晓、娟娟素景，蟾华潋滟无际。

寂寞凭阑地。渐眼断京尘，梦迷湘水。后约丁宁，坐费翠封传泪。

好年光、虚度衰镫底。待与约、江湖送老，怕归鸿憔悴。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。